《春归》
清代·德保

百计留春春亦归，东君欲别更依依。空庭夜雨醒残梦，芳草天涯怨落晖。

绕树乍听莺百啭，衔泥惊见燕双飞。欲寻红紫无踪迹，花点池塘絮点衣。

作者简介：（?—1789）清满洲正白旗人，索绰络氏，字仲容，一字润亭，号定圃，又号庞村。乾隆二年进士，官至礼部尚书。屡充乡、会试考官。尝奉敕纂《音韵述微》，总办《乐律全书》。卒谥文庄。有《乐贤堂诗文钞》。